מרטין שקרטל

מרטין שקרטל (בסלובקית: Martin Škrtel; נולד ב-15 בדצמבר 1984 בהנדלובה) הוא כדורגלן סלובקי, המשחק בעמדת הבלם בספרטק טרנבה ולשעבר בנבחרת סלובקיה. שקרטל גדל ברז'טוצ'נו והחל לשחק כדורגל כבר בגיל 6, בדומה לאביו שהיה גם הוא כדורגלן. הוא החל דרכו בכדורגל בתפקידי הקיצוני השמאלי והחלוץ, אך בגיל 16, הוא הוסט לעמדת הבלם כאשר זומן לשחק בנבחרת הנוער של סלובקיה. הוא המשיך לשחק בתפקיד זה לאורך כל הקריירה שלו. שקרטל החל את הקריירה המקצוענית שלו במועדון הכדורגל הסלובקי א.ס. טרנצ'ין בשנת 2001. בעונתו הראשונה בקבוצה הוא סייע לה לסיים במקום החמישי בליגת העל הסלובקית. הוא סיים עמה במקום הזה, אחד פחות מהמקום שהוביל לגביע האינטרטוטו, גם בעונת 2003/2004. בסך הכול הוא שיחק 48 פעמים וכבש שמונה שערים במדי טרנצ'ין, בשלוש שנים בהן שיחק בקבוצה. ביולי 2004 עבר שקרטל לקבוצת זניט סנקט פטרבורג מהליגה הרוסית, ואת הופעת הבכורה שלו ערך במסגרת הגביע הרוסי. בשתי עונותיו הראשונות בקבוצה שימש שקרטל בעיקר כשחקן מחליף בזניט, ולא הרבה לקבל דקות משחק. הוא ערך הופעות גם במסגרת קבוצת המילואים של זניט במקביל. בעונת 2006 הפך שקרטל לראשונה לשחקן חשוב בזניט, כאשר פתח בהרכב הקבוצה ב-26 משחקי ליגה. בעקבות יכולת טובה שהפגין בעונה זו, הוא נכלל ברשימת 33 מצטיינים מטעם התאחדות הכדורגל הרוסית. בעונת 2007 הוא המשיך את הצטיינותו וסייע לזניט לזכות באליפות רוסיה, כאשר כבש שער אחד ב-23 משחקים שבכולם פתח בהרכב. הוא זכה בתואר הכדורגלן הסלובקי של השנה באותה עונה. בעקבות יכולתו הטובה, התעניינו בשירותיו מספר קבוצות בכירות מרחבי אירופה. בינואר 2008 עבר שקרטל לליברפול האנגלית, תמורת 6.5 מיליון לירות שטרלינג. עד לסיום העונה הוא שותף על ידי המאמן רפאל בניטס ב-14 משחקי ליגה והפגין יכולת טובה, ואף נבחר לשחקן המצטיין בניצחון 0–1 על אברטון. בעונת 2008/2009 הוא הפך לשחקן הרכב קבוע בליברפול, ועל אף פציעה בחודש אוקטובר שגרמה לו להיעדר למשך כחודשיים, הוא שיחק ב-21 משחקים וסייע לליברפול לסיים במקום השני בפרמייר ליג. בעונה שלאחר מכן, 2010/11, קבע שקרטל הישג יוצא דופן כאשר שותף בכל דקה ממשחקי הקבוצה בליגה, תוך שהוא כובש שני שערים. בעונתו האחרונה בקבוצה העפיל עם קבוצתו לגמר הליגה האירופית 2016. הוא לא שותף במשחק, אך ספג בו כרטיס צהוב בעקבות ויכוחים עם השופט לאחר שערה השלישי של סביליה. ב-14 ביולי 2016 עזב את ליברפול אחרי שמונה שנים וחתם בפנרבחצ'ה. ב-9 באוגוסט 2019 חתם שקרטל באטאלנטה לעונה אחת. הוא התקשה להסתגל לסביבה החדשה ולשיטות האימונים ולאחר שלושה שבועות בוטל חוזהו בהסכמה הדדית בין הצדדים. למחרת השחרור חתם בקבוצת איסטנבול בשאקשהיר עמה זכה באליפות היסטורית, הראשונה בתולדותיה בסיום עונת 2019/2020. ב-14 באוגוסט 2021 חזר שקרטל לאחר 17 שנה לסלובקיה וחתם בספרטק טרנבה. במאי 2022 עזר לקבוצתו לזכות בגביע סלובקי שביעי וראשון מזה 24 שנים. בצעירותו שיחק שקרטל בנבחרות הנערים והנוער של סלובקיה. הוא שיחק לראשונה בנבחרת הלאומית של סלובקיה בשנת 2004. הוא נחשב לאחד מהשחקנים המצטיינים בנבחרת כיום. במשחקי המוקדמות למונדיאל 2006 שקרטל לרוב לא נכלל בסגל הנבחרת, אך פתח בהרכב במשחק האחרון של המוקדמות מול נבחרת רוסיה, שבעקבותיו השיגה סלובקיה מקום בפלייאוף על ההעפלה לגביע העולם. הוא פתח בהרכב גם בשני משחקי הפלייאוף מול נבחרת ספרד, ולא מנע את הדחתה של נבחרתו. שקרטל הפך לשחקן קבוע בנבחרת סלובקיה במהלך מוקדמות יורו 2008. על אף ששיחק בתפקידי הגנה, הוא היה סגן מלך השערים של נבחרתו בקמפיין, במשותף עם מארק צ'ך, לאחר שכבש שלושה שערים. אף על פי כן, הוא לא הצליח לעזור לנבחרתו להעפיל ליורו. במוקדמות מונדיאל 2010, לעומת זאת, כבש שקרטל שער אחד בשישה משחקים, וסייע לסלובקיה להעפיל למונדיאל לראשונה בתולדותיה. מדיה וקבצים בנושא מרטין שקרטל בוויקישיתוף אתר האינטרנט הרשמי של מרטין שקרטל (בסלובקית ובאנגלית) מרטין שקרטל, ברשת החברתית אינסטגרם מרטין שקרטל, באתר Transfermarkt מרטין שקרטל, באתר Soccerway מרטין שקרטל, באתר BDFutbol מרטין שקרטל, באתר WorldFootball.net מרטין שקרטל, באתר National Football Teams מרטין שקרטל, באתר FootballDatabase.eu פרופיל המאמן, באתר Transfermarkt דף השחקן באתר ליברפול דף השחקן באתר זניט סנקט פטרבורג מרטין שקרטל באתר LFCHistory Ex-Liverpool star Skrtel’s Atalanta contract cancelled after just THREE WEEKS, The Sun, 1 September 2019 ‏גלאטסראיי חגגה דאבל, אונייקורו: "אלוהים היה לצידי", באתר ספורט1, 20 במאי 2019